Kaikki pelissä - Matti Kassila (1994)
Matti Kassilan 33. elokuva sai alkunsa ohjaajan unesta, jossa kirjailija murhattiin. Taustalla väikkyi kirjailija Antti Tuurin nostattama kohu Talvisodan tekijänoikeuskorvauksista: "Niihin aikoihin käytiin kotimaisen elokuvan ympärillä ankara riita joka kuohutti koko alaa", Kassila kertoi lehdistötiedotteessa. "Joskus tuntui, että meitä lyötiin puukolla selkään. Tunteet kävivät kuumina ja tilanne oli erittäin tulehtunut. Unen nähtyäni päätin kirjoittaa aiheesta romaanin." Kassila antoi romaanikäsikirjoituksensa luettavaksi tuottaja Matti Ollilalle, joka innostui aiheesta ja miehet ryhtyivät yhdessä sovittamaan sitä elokuvakäsikirjoitukseksi. Viiden version jälkeen käsikirjoitus oli keväällä 1993 valmis kuvattavaksi, mutta tuotannossa ilmeni vaikeuksia sekä ennen kuvauksia että niiden jälkeen. Helmikuussa 1993 oli Ollilan tuotantoyhtiö Wonderfilm Oy:n ja Suomen elokuvasäätiön kesken sovittu, että elokuvan budjetti on 5,2 miljoonaa markkaa, josta säätiön osuutta 3,9 miljoonaa. Kesäkuussa, juuri ennen kuvausten alkua Ollila ilmoitti budjetin kasvaneen ja tarvitsevansa noin miljoonan verran lisätukea. Kuvaukset uhkasivat peruuntua, mutta ne saatiin vietyä läpi aikataulun mukaisesti, kunnes syksyn jälkituotantovaiheessa Ollila ilmoitti jälleen tarvitsevansa lisätukea. Sitä ei myönnetty ja työt pysähtyivät, kunnes tammikuussa 1994 säätiön toimitusjohtaja Marianne Möller pystyi siirtämään laboratoriokustannuksiin varatut rahat jälkitöihin niin että elokuva saatiin valmiiksi ja ensi-iltaan huhtikuussa 1994. Loppujen lopuksi Kaikki pelissä tuli maksamaan yli yhdeksän miljoonaa, ja suurin osa elokuvan näyttelijöistä ja avustajista joutui hakemaan palkkionsa palkkaturvan kautta. Elokuvan yleisömenestys jäi odotettua vaatimattomammaksi ja tuotantoyhtiö haettiin konkurssiin jo keväällä 1994. Tammikuussa 1997 Ollila sai Helsingin raastuvanoikeudessa syytteet törkeästä avustuspetoksesta, avustuksen väärinkäytöstä, velallisen epärehellisyydestä ja kirjanpitorikoksesta. Lokakuussa 1997 hänet tuomittiin näistä rikoksista puolentoista vuoden ehdolliseen vankeusrangaistukseen sekä maksamaan elokuvasäätiölle vahingonkorvauksia 3,2 miljoonaa ja Wonderfilm Oy:n konkurssipesälle 343 000 markkaa. Jörn Donnerille oli elokuvassa varattu rooli Suomen elokuvarahaston puheenjohtaja Björn Dommertina, mutta Donnerin kieltäydyttyä kunniasta koko rooli jäi pois. Yli 40 elokuvan veteraaninäyttelijä Olavi Ahonen (1923-2000) esiintyi maalaisisännän roolissa, joka jäi hänen 1954 alkaneen elokuvauransa viimeiseksi, eikä sitä muistettu kirjata lopputeksteihin. Maanviljelijä Nojosen rooliin harkittiin Ahti Jokista. Leikkausvaiheessa jätettiin pois Satu Silvon ja Jukka Puotilan kohtaus kreetalaisravintolassa. Matti Kassila oli tammikuussa 1994 täyttänyt 70 vuotta ja ilmoittanut, että Kaikki pelissä olisi hänen viimeinen elokuvansa. Se on myös jäänyt hänen toistaiseksi viimeiseksi elokuvakseen, vaikka hän 1990-luvun mittaan elätteli suunnitelmaa Jääkärin morsiamen uudesta filmatisoinnista. Sen sijaan Kassila sai valmiiksi muistelmateoksen Mustaa ja valkoista, joka ilmestyi 1995. - Suomen kansallisfilmografia 11:n (2004) mukaan.